Foto’s: Voormalige Mej. SA verloofAdè van Heerden en Alex Forsyth-Thompson is verloof. (Foto: Instagram) Adè van Heerden, voormalige Mej. Suid-Afrika, is verloof. Sy het dié nuus Vrydag op Instagram bekend gemaak met ŉ rits foto’s van ŉ sprankelende ring aan haar vinger. Alex Forsyth-Thompson, ŉ finansiële ontleder van Johannesburg, het die ring by die Emily Moon River Lodge aan die langbeenskoonheid se vinger gesteek. Hulle is al ŉ geruime tyd ŉ paartjie. “Dit was die maklikste ‘ja’ van my hele lewe,” het Adè op Instagram geskryf. Sy het ook Spreuke 31:10-12 aangehaal. “Om die detail van ons verhouding aan God toe te vertrou, het ons na hierdie oomblik gelei. En nou gaan ek met my beste vriend trou.” Adè, ŉ gekwalifiseerde dokter van die Wes-Kaap, is in 2017 as eerste prinses aangewys tydens die Mej. SA-kompetisie, wat deur Demi-Leigh Nel-Peters (nou Tebow) gewen is. Sy is egter later as Mej. SA gekroon toe Demi-Leigh as Mej. Heelal gekroon is. Sy het Suid-Afrika in 2017 by die Mej. Wêreld-kompetisie in China verteenwoordig en die top-10 gehaal, asook die “Beauty with a purpose”-prys ingeoes.